هیجرت‌دن سوْنرا موسلمانلار، گئری‌ده بوراخدیقلاری ماللارینین یاغما ائدیلمه‌سینه جواب اوْلارق قورئیش کاروانلارینا هۆجوملار تشکیل ائتدیلر. بۇ هۆجوملارین بیرینده موسلمانلار، ایچینده مین دوه و بئش یوز مین دیرهم دَیَرینده مال اوْلان بیر کاروانی هدف آلماق ایسته‌دیلر. ایسلام پیغمبری محمد بن عبداللّه، بۇ سفر اۆچون اوْردونو توْپلادی. بدره گئدرکن راوها قصبه‌سینده بیر قویو یانیندا ناماز قیلدی. توپلانان ۳۱۳ نفر پیغمبر امرینده بدر یاخینلارینا گله‌رک کاروانی گؤزلمه‌یه باشلادی. آنجاق کاروانین باشچی‌سی ابو سفیان، موسلمانلارین کاروانی گؤزلدیینی اؤیرندی و مکهیه خبر گؤندردی. آیریجا کاروانین یوْلونو دا دییشدیردی. موسلمانلارین کاروانا هۆجوم حازیرلادیغی خبرینی ائشیدن مکّه ‌لیلر، ابو سفیانین تهلوکه‌نین آتلاتیلدیغینی خبر وئرن ایکینجی مکتوبونا باخمایاراق موسلمانلارین اۆزرینه گئتمه‌یه قرار وئردیلر. مکّه ‌لیلر، مئیدانا گتیردیکلری ۹۵۰ نفرلیک قوشونلا بدره دۇغرو یوْلا چیخدیلار.